Kansallisarkisto/Diplomatarium-Fennicum huggingface dataset:
Date: 1430
Language: saksa
Document type: Kaupungit, Kirjeet

Na der grote. Erwerdige, leve, holde here. Jwer werdicheit bidden wii otmodeliken to wetende, dat wii jwer herlicheit breff, gegeven to Wenden des midwekens in den pinxst hilgen dagen, hebben untfangen unde wol vornomen, rorende van enen breve, an jwe werdicheit van den erwerdigen in Gode vederen unde hern, Johannes, ersebisscoppe to Upsal, Tomas, bisscoppe to Strengnis, unde van den strengen Benedictus Stensson unde Stur Algutsson, ritteren, Johannes Cropeline unde Nicolaus Pusse, knechten van wapen, gesscreven, van welkem breve, an jwe werdicheit gescreven, wii enen geliken breff van inholde an uns van den erbenomeden in Gode vederen unde heren, bisscoppen, ritteren unde knechten, untfangen unde wol vornomen hebben, dergelik van uns, alse van jwer herlicheit, se enes antwordes up denzulven breff begerende. Worumme wii jwe werdicheit vitliken bidden, en alle sake unde wo se gevallen sin, uterliken to vorscrivende, dat wii unser sake bii jwer herlicheit allewege overbodich geweset sin to blivende unde noch sin; ok dat gii int erste enes dages up Wulvesoe edder to sunte Berigitten mit em van unser wegen vorrameden to holdende, dar gii jwe gebedegere darto genomet uppe de vorramede tiit to Reval wart santen, alse de ersamen heren, den lantmarscalk to Liifflande, cumpthur to Asschrode miit welken anderen gebedegeren, de dat beste darinne bearbeidet solden hebben, unde dat wii dar koste unde teringe upp gedaen hebben, ziner uns vormodende na jwer werdicheit vorrame, des he doch nicht en achtede unde to den vorbenomeden steden, den dach to vulteende, nicht en quam, alze jwer werdicheit der sake alle wol vordenken mach; ok dat he jwer werdicheit van eneme dage in jwen breve an em gescreven, tor Narwe up sunte Johans dach to holdende, de em dach tor hant gekomen is, gen antworde gescreven hevet, unde de unsen unde unser borger kindere mit eren schepen unde guderen in veligen dage genomen unde gevangen hevet unde noch holdet, ok anderer saken vele, de to lank weren to scrivende. Erwerdige, leve, holde here. Hiir bidden wii jw des besten, alse gii allewege gerne doen, inne to ramende unde uns ene afscrifft jwes breves, den jwe herlicheit an de erbenomeden erwerdigen in Gode vedere unde heren, bisscope, rittere unde knechte vorbenomet, vorscrivende wert, to sendende, dar wii uns mogen weten na to richtende, ok genen dach mit her Cristerne buten landes, alse wii jw wol er gescreven hebben, to begripende.
Date: 1430
Issuing place: Daugavgrīva
Country: Latvia
Language: saksa
Document type: Keskushallinto, Kirjeet

Unsirn gar fruntliken grut und wat wy juwer leve to behegelicheit gedoen mogen altiidt tovor. Allirerwirdigeste und erwirdige in Got vedere und besundir leven hern und gunnere und ersamen strengen und woldochtigen leven frunde und gunnere. Juwen breff semptliken an uns gesant und geschreven tom Holme an sunte Marcus dage des hiligen ewangelisten hebben wy gancz leffliken entpfangen und wol vornomen, in deme juwe erwirdige und ersame leve int erste beruret von hern Cristern, hovetmane to Wyborch, wo jw de vorstaen hefft laten und to irkennen gegeven alz umb twedracht und unwillen, de upgestaen is tusschen em und unsir stadt Revall inwoners etc., und vort darna beruren, dat he de an unsirn allirgnedigesten hern den koningh wolde gebrocht hebben, und dat gy des nicht steden noch tolaten en wolden und umb unsir leve und fruntschopp und guder naburschopp willen geschuttet hebben etc. Des juwer allir herlicheit, leve und fruntschopp wy von grunde unsirs herten tomale hochliken dancken. Got geve, dat wy id umb juwir allir leve und fruntschopp weddir vorschulden moten, alz wy gherne wolden. So wet Got, dat id uns getruweliken leith is, dat zodane twedracht vorberurt entstanden is und so lange waren sall. Wy hadden umb der willen in unsirm breve an hern Cristern gesant eynir stede und tiidt vorramet tor Narwe xiv dage na sunte Johannis baptisten dage negestvolgende, doch upp sien behach. Is em desulve unse breff tor hant gekomen eddir nicht, hebbe wy noch nicht vornomen. So hebbe [wy] noch in unsirm breve, in giiffte desses breves an en gesant, ene stede und tiidt vorramet unsir beider tosampnekomynge tor Narwe upp den sundach negest vor unsir leven fruwen dage nativitatis negestvolgende und upp sien behach. Wente Got wet, wy segen dersulven schelinge und twedracht gherne en fruntlik ende und hebben des nenen twivell, wurde wy in eigener personen tosampnekomen, wy wolden erer mit der hulpe Godes wol to enem begherenden fruntliken ende komen undir enandir. Got almechtich beware juwe werde leve gesunt to langen zaligen tiiden. Gegeven upp unsirs ordins slote Dunemunde am dage corporis Cristi anno etc. xxx°.
Date: 1430
Issuing place: Raseborg
Country: Suomi
Language: saksa
Document type: Paikallishallinto, Kirjeet

Vruntliken grot vorghescreven mit begheringe alles gudes. Willet weten, erwerdigen heren, borgermeystere unde radmen der stad Revele, dat ik sande des sonnavendes na unses heren hemmelvart dage dar in juwe stad iij leste iserens by mynem knechte Cord Doringe. Des hevet he my berichtet, wo dat her Otten Brakels knecht darvan besat heft xvj vate iserens unde secht, dat se eme tohoren. Des moge gy weten, dat my juwe erwerdicheyt heft togescreven wol in twen juwen besegelden breven, dat wes ik edder mynes gnedigen heren bure hiir in Raseborges lene sanden dar to juwer stad Revele, dat scholde dar velich unde geleydet wesen buten der stad unde binnen der stad, wor ik ju vruntliken umme danke unde wil dat gerne jeghen jw vorschulden. Worumme bidde ik juwe werdicheit, dat gy my der velicheyt geneten laten unde wesen my behulpelik, dat my myn iseren ungehinderet moghe werden. Hevet her Otto Brakel edder sin knecht edder jemant ander tosprake to my van des iserens weghen, deme wil ik gerne to rechte antwarden, dar my dat bort. Ik hebbe dat iseren weder gestolen edder gerovet edder et roven laten; ik mene, dat sii my mit rechte angekomen van mynes gnedigen heren des koninghes weghen. Were dat sake dat my dat myne nicht mochte vry werden, so moste ik dat seggen, dat my juwe leydebreff nicht helpen mach, des ik doch to jw hope, dat my des neyn behoff en do. Hiir begere ik juwe unvortogerde antwarde van, juwe erbaricheyt Gode deme almechtigen to langhen saligen tiiden bevelende. Gescreven uppe Raseborgh des negesten dages na des hilgen lichammes daghe anno etc. xxx°. Otto Pogwisch, ritter, hovetman uppe Raseborch. Adress: Den erwerdighen, wisen heren, den borgermeysteren unde den radmannen der stad Revalle, kome desse breff mit werdicheyt.
Date: 1430
Issuing place: Nummis
Country: Suomi
Language: ruotsi
Document type: Paikallishallinto, Asiakirjat

Alla thetta¹ breff see æller høra læsas helsar jak Hartika Dykær aff wapn kærlica met waarom hærra. Jak kænnes thet wppenbarlica ok bethygher met thenna minæ øpna breffwe, ath aareno æpther Gudz² byrdh mcdxxx, vm waara fru apthon visitacionis, then tidh jak hærædztingh hiolt j Nummisby aaff Twffwe Niclissons wegna met thøm aff sancte Katerine sokn ok Lundh ok Pykkæ j wærdeligx faders ok hærras biscop Magnuses, Clauus Lydekesons, høffwidzmans wppa Abo, ok flera goda manna nærwarv, tha kærde the aff Nummis by ok Keris ok Skarpakulla³ til thøm aff Kurala, Kaupila, Litois⁴ ok Rawahittula,⁵ at the wilde gøra lotløsa thom i therom skogom, ok j thera fæmark som the haffwa æwerdelica tilforen saman hafft ok brukath aff oskipto som brødher til thennæ daghen, ok ther haffwa the nw tagith thera yxor aff thøm ok slagith thera fææ ok fæhørdingh.⁷ Thettha skødhz til the tolff⁸ synamen, som Thwffwe Nichilson(s) haffde dømpt thera mellan aareth til foren, siæx⁹ aff Ræntamæki sokn ok siæx aff Lundhæ sokn, som [æru]¹⁰ Michel Lucianpoyca aff Pithkæmekj,¹¹ Marthin Ragnastela,¹² Olaff Jacobson thersamastadz, Jacob Kadriala, Michel Halikolainen ok Michel pipares maagher, jtem Benct Ræhæla,¹³ Haquon Ladialax, Hinza Thatila, Pædher Pinomækj, Paual Kahleiokj¹⁴ ok Olaff Kæthola. Thessæ tolff⁸ thoga sich til wethnæ siæx⁹ goda men aff Nummis sokn, som førræ haffda synath om sama delona j Jusse Ericxsons tidh, som fogitha war wppa Abo mellan Otj Kuralainen¹⁵ och Pastakuntha, swa som war Ædan¹⁶ j Kaxikærtha, Pædher Matthisson ther sama stadz, Hemmingh Anttisson, Henrik Dysa, Pædher Holkis ok Laurens Læmmo, then siwnde¹⁷ war Oti Lukkari aff Lokanesby, æpther thy the¹⁸ wethnen wethnade och sworo, tha wethnade ok the tolff⁸ synamen, ath Nummisby, Keris ok Skarpakulla haffde altidh for haff[t] frian skogh ok frian fægangh met androm fornæmdom byom j Ylastora¹⁹ tilsaman til oskipto, swa mykla helder at²⁰ Nummis ok Keris æru ædol²¹ bolbyia fram for hina andra byiana, som hwariom manne til syna ær. Thetta wethnade the ok sworo, ok enghen wildhe mothe thøm wedia. Tha dømde jak Nummis, Keris och Skarpakulla lothægande waro met fornæmpdom androm byiom j Ylistaro, baada²² j skoghom ok fæmarkom, yxona²³ saman ganga j skoghum ok kløff met [k]løffwe j fæmarkom til oatskipto²⁴ swa langth ther Lunda sokna raen møther ohindrath for hwariom manne wedher hans tree marker fore hærædzdom, vndan tagnom thøm som sina skoga aller fæmark haffwa tilforende salt æller forytradh om naghro kunnæ the finnas. Til hwilx mera wisso ok wethnæsbørdh hængher jak mith incigla fore thettha breff, som screffuith ær anno, die et loco prescriptis.
Date: 1430
Issuing place: Raseborg
Country: Suomi
Language: saksa
Document type: Paikallishallinto, Kirjeet

Vruntliken grot vorgescreven mit begeringe veles gudes. Willet weten, erwerdighen borgermeystere unde radmen to Revele, also ik jw latest toscreff eynen breff, dat my myn iseren gehindert wart dar in juwer stad Revele, unde gy my dar juwe twe breve up gescreven hebben, dat dat myne, dat ik in juwe stad sande, scholde geleydet unde geveleghet wesen vor jw unde de juwen binnen juwer stad unde ute juwer stadh: hiirumme bidde ik jw, dat gy my juwe antwarde toscriven, off ik der velicheyt unde des geleydes ok geneten moghe, so dat my dat myne, dar ik mit rechte to gekomen bin, wedderwerde, also ik jw eer gebeden unde gescreven hebbe. Unde scrivet my dat antwarde to by dessem boden Lasse Bunden. Hiirmede bevele ik jw Gode to langen tiiden. Gescreven uppe Raseborgh an unser leven vrouwen avende visitacionis anno xxx°. Otto Pogwisch, ritter. Adress: Den erwerdighen heren, den borgermeysteren unde den radmannen der stad Revele, kome desse breff mit werdicheyt.
Date: 1430
Language: saksa
Document type: Kaupungit, Kirjeet

Post salutacionem. Erwerdige in Gode vedere unde heren, ok ersamen unde strengen, sunderlinx guden vrunde. Wii bidden jwer leven to wetende, dat wii jwen breff rorende van her Kersten Nicclisson, gescreven in deme xxx jare ame dage sancti Marci des hilgen ewangelisten, gutliken untfangen unde wol vornomen hebben etc. Hiirupp geleve jwen werdicheiden to wetende, dat wii unsir sake bi unseme erwerdigen heren deme meistere, sinen werden bedigeren unde anderen guden luden, der wii darto hadden brukende worden, allewege overbodich geweset sin to blivende unde noch sin; ok dat unse here de mester enes dages uppe Wulvesoe edder hiir to sunte Berigitten mit her Kersten van unsir wegene vorramede to holdende unde unse here de meister sine gebedigere darto genomet uppe de vorramede tiit to Reval wart darumme sante, alse de ersamen heren landmarschalke to Liifflande, cumpthur tho Asscrode mit welken anderen gebedigeren, de dat beste darinne bearbeidet solden hebben, dar grote kost unde teringe do tor tiit upp gedaen wart, siner uns vormodende na unses heren des mesters vorrame, welk her Cristerne doch vorsloch unde to den vorbenomeden steden, den dach tho holdende, nicht en quam, alse dat wol witlik is. Ok so hadde unse erwerdige here, de meister, in sinen breve mit em enen dagh tor Narwe to holdende vorramet uppe den vorledenen sunte Johannis dagh, dar unseme heren, deme meistere, gen antworde van vorscreven wart. Item, erwerdigen heren unde gude vrunde, so hevet her Kersten de unse unde unsir borger kindere mit eren schepen unde guderen in veligen dage unde in der Narwemunde genomen unde gevanghen, de he noch gevangen bi sik holt, des wii uns doch van em nicht vormodende weren, unde den unsen ere gudere vor der Nu genomen hevet, ok andere vele sake, de to lank weren to scrivende, dar he uns mede to cort gedan unde beswert hevet, unde hopen, off jwe werdicheide der altomale wol underwiset unde berichtet weren, dat gii uns danne gene schult en solden geven. Erwerdige in Gode vedere unde heren, ok sunderlinges guden vrunde. Aldus so hebbe wii wol vornomen, dat unse erwerdige here, de meister, mit her Kersten van unsir wegene enes dages vorramet hevet, mit em tor Narwe to holdende, deme wii willichliken unde gerne willen volgafftich wesen, unsir sake unseme erwerdigen heren, deme meister, sinen werden bedigeren unde anderen guden luden, der wii darto brukende werden, alse vorscreven is unde alse wii des allewege overbodich gewest sin, to volgende. Scriptum nostro sub secreto anno etc. xxx, ipso die visitacionis Marie.
Date: 1430
Language: saksa
Document type: Kaupungit, Kirjeet

Post salutacionem. Erwerdige, leve her Otto unde bisunderlinx gude vrunt. Wii bidden jwer leven to wetende, dat wii jwe breve, in cort gescreven, beide untfangen unde wol vornomen hebben, dar gii inne scriven, dat wii ju gescreven sollen hebben, dat gii unde de jwen vor uns unde de unsen in unde buten unsir stat geveliget unde geleidet sollen wesen etc. Hiirup geleve jw to weten, dat jw wol vordenken mach enes breves an uns van jwer leve gescreven na untsegginge der stede, de se deme heren koninge do gedaen hadden, welke breff des ersten vridages in der vasten darnegest uppe Raseborch gescreven was, dar gii van uns inne begerende weren to wetende, wo wii it mit jweme gnedigen heren unde mit jw van siner wegen darumme holden wolden in zulker wise, off gii wat ut Razeborges lene senden worden to unser stad, wer dat ok velich aff unde to varen mochte, unde off gii hiir wene mit gude santen, wer dat geveliget unde geleidet mochte wesen in unsir stad, unde wes unse wille hiirane were etc., unde dat wii jwer leve dar wedder sollen up vorscreven hebben, dat gii unde de jwen vor uns unde den unsen binnen unser stad unde buten solen geveliget unde geleidet wesen etc. Ersame, leve her Otte. Dat hopen wii wol geholden wesen, wente gii unde de jwen van uns unde den unsen unde in deme unsen van der vorscreven untsegginge wegene, dar jwer leve de breff up gescreven wart, nicht beschediget en sin. Item alse jwe leve in [den] twen breven scrivet van deme iseren, dat hiir solle bekummert unde besat sin etc., des willet weten, dat her Otten Brakels knecht hiir quam, dat iseren ansprekende vor dat sine, unde bekummerde dat mit rechte, des wii doch nemande weigeren mogen, alse gii dat zulven wol irkennen. De de besten bewisinge darto hevet, dat em dat iseren unde anders nemande tobehore, deme wert it mit rechte wol untsettet.
Date: 1430
Issuing place: Viborg
Country: Suomi
Language: saksa
Document type: Yksityiset, Asiakirjat

Witlik sy alle den ghenen, de dessen breff seen edder hören lesen, dat ik Hinrik Rasse van Kangasala mektigh vnde myndugh makede dessen jeghen wordeghen brefujsare, Hannes van Hamelen, borgare to Abo, in to manende vnde vp to börende van den lüden to Sweykala bü, de my beroüeden vnde mynen selschapp; vnde dessen weren höuetlüde also Mykkule, de ander Ywasche, de dridde Koske; desse dre houet lüde myt syner selschap beroüeden my liiij march Rigiske vnde sloghen wns wnde hangeden wns in deme rök vnde plaghede vns oüel. To desses breues mere betuchnisse vnde warheit so bid ik desse beterue lüde Lasse Olafsöne, Staffan Helgesöne, Henyngh Bernefyr, Mathis Lafrensöne, Sweyka Pawel vnde Thomas Wiggere, dat se synen ingheseghel vor dessen breff hanghe. Ghescreuen na godhes bort mcd° vppa dat xxx jar, xiiij dagha na sancte Peters vnde Pauels dagh etc. To Wyborg is dyt breff ghescreuen etc.
Date: 1430
Issuing place: Cēsis
Country: Saksa
Language: saksa
Document type: Keskushallinto, Kirjeet

Unsirn fruntliken grut und wat wy umb juwen willen gudes vormogen altiidt tovor. Ersamme, vorsichtige, leve her Cristern, besundir gude frundt und nabur. Juwe breve uns negest gesant hebbe wy leeffliken wol vornomen, in den juwe ersamme leve undir andirn worden beruret, dat de mit uns in eigener personen gherne tosampnewesen wolde etc. Dat were ok noch unse gancze begher, alz wie ok in unsirm breve, juwer werdicheit negest gesant, berurden von der tosampnekomynge upp den negesten sundach vor unsir leven fruwen dage nativitatis negestvolgende tor Narwe und dat wie dar in eigener personen by juwer leve wolden sien gewesen etc. Worumme bidde wie noch juwe ersamme leve mit fruntlikem vliite und begher, dat sigh de darto wolle fugen und wesen tor Narwe upp den andirn sundach na unsir leven fruwen dage nativitatis vorbenomet, by der wy ok uppe de tiidt in eigener personen wolden wesen. Und getruwen des wol to Gode, queme wy tosampne, wie wolden mit der hulpe Godes alle schelinge und twedracht, gewant tusschen juwer leve und unsir stadt Revall, und andir gebrekelicheit undir enandir wol vliien und to grunde henleggen. Wy hebben bestellet an de borgermeistere und rathlude unsir stadt Revall vorbenomet, dat se de juwen bynnen der vorschreven tiidt mit en in de stadt aff und to mit erer kopenschopp, to kopende und to vorkopende, fry und ungehindert solen tehn und komen laten. Und bidden juwe ersamme leve mit fruntlikem begher, dat de wolle bestellen, dat de unsirn ut der vorbenomeden unsir stadt Revall dergliiken mit jw und in de ryke aff und to mit erer kopenschopp, alz vor is berurt, tehn und komen mogen. Wat nw juwer ersammicheit hirane to willen is, des bidde wie von der en fruntlik und unvortogen beschreven antwort. Gegeven upp unsirs ordins slote Wenden des sunavendes negest na sunte Peters dage ad vincula anno etc. xxx°.
Date: 1430
Issuing place: Viborg
Country: Suomi
Language: saksa
Document type: Paikallishallinto, Kirjeet

Otmodige grote mit demodicheit unde wes ik gudes vormach to jwer beheglicheitt. Erwerdige, leve her meister. Jwer erwerden leve begere ik to wetende, dat ik dallinge jwen breff demodeliken untfangen unde wol vornomen hebbe. So bidde ik jwe erwerde leve, my des nicht to vorkerende, dat ik jwer werden vorsichticheit to desser tiit nen enket antwort scriven kan, sunder alse ik dat alderersten enden kan, wil ik jwer ersamheit mynen egenen boden senden. Deme almechtigen Gode sii jwe suntheit bevolen to ewiger salicheit. Gescreven to Wiborch an unsir leven vrowen avende assumpcionis in deme jare xxx. Kersten Niclisson, ritter. Adress: Deme erwerdigen, geistliken heren, mester des Dutschen ordens in Lyflant, kome disse breff mit werdicheit.
Date: 1430
Language: saksa
Document type: Kaupungit, Kirjeet

Unsen vruntliken grut tovoren und wes wy gudes vormogen. Leven, erbaren heren unde vrunde. Juwe leve to wetene, dat vor uns gewest is Hinrik Rinkenrade, bryngere desses breves, unde heft uns to irkennende geven, wo dat Hans Poryn vor jw gewest is unde uns beclaget hevet, dat wy em scholden untweldyget hebben dre laste osmundes, dat in der warheit doch nicht en is, wente he desulve dre laste osmundes betalde deme pryiere hir mit uns in dem swarten broder closter in berver lude jegenwardicheit, by namen Everd Torn, Cord vam Ryne, Hinrik Swinghe, Hans Broyel, unde se ok hir vor uns getuget hebben, dat desse betalynghe schach, er dat her Cristiern Nygelson de besettynghe dede, sunder veftehalf last, de her Cristiern Nygelson hir besat heft van Poryns wegen unde dat noch in rechtisdwanghe steit. Worumme, leven, erbaren heren unde vrunde, wi jw vruntliken bidden, oft uns Poryn sulkes mer overseggen wolde, dat gy em darane berichten, dat he nicht mer up uns en segghe, dan he mit der warheit bewysen kan. Syt Gode bevolen to langhen salygen tyden. Scriptum crastino assumpcionis beate Marie virginis, nostro sub secreto, anno etc. xxx°. Borgemestere unde radmanne der stat Stokholm. Adress: Den wysen, ersamen, vorsichtigen heren, borgemesteren unde radmannen der stat Revel, unsen guden vrunden, kome desse breff.
Date: 1430
Language: saksa
Document type: Kaupungit, Kirjeet

Post salutacionem. Erwerdige, leve, holde here. Wii hebben enen breff van heren Cristern, an jwe werdicheit gescreven, hiirinne vorsloten, in dage gifte disses breves unde in jegenwardicheit des huskumpturs, wente unse here, de cumpthur, sulven nicht to hus en was, gelesen unde wol vornomen, dar wii doch nicht enkedes ut vorstan konen, men dat he sine bodesscopp an jwe herlicheit senden wert. Darumme, leve holde here, off he sine boden bi jw sendende worde, bidden wii jwe werdicheit des besten, alse gii allewege gerne don, to ramende unde den dach anders nergen to holdende, dan binnen landes, alse ene jwe herlicheit begrepen hevet. Ok brachte in des vorbenomeden breves bringer, dat her Cristerne iiij schepe nemen hadde laten vor der Narwe unde dat de to Wiborch, er he van dar zegelde, gekomen weren unde hiir den unsen, alse wii uns wol vormoden, tobehoren.
Date: 1430
Issuing place: Raseborg
Country: Suomi
Language: saksa
Document type: Paikallishallinto, Kirjeet

Vruntliken grot vorgescreven. Willet weten, erwerdigen heren, borgermeystere unde radmen der stad Revele, guden naburs, also my juwe erwerdicheyt togescreven heft wol an twen breven, dat wes ik dar in juwe stad Revele sande, dat id dar scholde velich wesen aff unde to etc., darupp so bidde ik juwe werdicheyt to wetende, dat my myn iseren dar in juwer stad gehindert is, to welkem iserne ik mit alleme rechte gekomen bin in desser wiise, dat ik dar vul vor gegeven hebbe mynes gnedigen heren des koninges schatteburen, de dat ute der wilden see grunt gevischet hadden by eynem stukke, by twen unde by dren stukken etc., unde datsulve iseren dar eynen gantzsen winter geleghen hadde bet uppe den somer, dat numment en quam, de darna vragede edder de des bekant was, dat id eme tohorde, unde was all overgegeven, dat ik wol bewisen wil etc. Na deme male dat ik dar mit sulkeme rechte to gekomen bin unde dar vul vor gegeven hebbe, also vorgescreven is, so bidde ik jw, dat gy my behulpelik wesen, dat my dat myne wedder los gegeven werde dar in juwer stad, dat ghehindert is under Hinrik Gruwele, deme ik dat sande, dar myn beste mede to donde. Erwerdighen heren unde guden vrunde. Hiir bidde ik my juwe bescrevene antwarde van wedder totoscrivende, wes ik juwer hulpe geneten mach. Hiirmede bevele ik juwe ersammicheyt Gode to langen tiiden, to my to bedende also to juwe[n] guden vrunde. Gescreven uppe Raseborgh des achteden dages na unser leven vrouwen dage. Otto Pogwisch, ritter. Adress: Honorabilibus ac sapientibus viris et dominis, proconsulibus necnon consulibus civitatis Revallensis, hec littera presentetur cum favore.
Date: 1430
Language: saksa
Document type: Kaupungit, Kirjeet

– – – – – – – – – – – – – – – – – – – Des is ok in welken vorledenen tii[den] tovoren vor uns gewest de wolgeboren man her Cristiern Nygelson, rittere, unde beclagede sik, dat em nen recht weddervaren kan van Hans Porine, de uppe desulven tiit vor em untweken was uppe de vriheet hir to den swarten broderen. Do veligede wi ene to worde, unde her Cristiern vorbenomet vragede, oft he sik mit em wolde int recht geven. He gynk ut unde nam syn berat unde quam wedder unde sede, dat he wolde sine vriheit bruken. Alzo bat her Cristiern Nygelson orloff van uns, syn gut to besettende to rechte, dat wi eme edder nymande wegeren mogen. He besette en schip mit twelf laste ysernes, de [de] vorscreven Hans Poryn geschepet hadde. Na der tiit quam de pryer hir to den swarten broderen unde vriede dre laste van dem vorscreven gude, de em Poryn betalt hadde, er de besettynghe schen was. Unde Wermbolt van Stenre, unse medeborger, anamede ok van demsulven gude veftehalve last osmundes, de em tohoren. Alzo stat hir noch vefthalf last osmundes in rechtesdwang van den vorscreven twelf lasten osmundes, de [de] vorscreven Hans Poryn geschepet hadde. Kan se Hans Poryn edder yemant van syner wegen edder ok yement anders mit rechte vrien, dat se wi gerne. Hirumme bidde wi juwer ersamicheit, dat Hinrik Rinkenrade vorscreven syn osmund volgen moge, da[r] he recht to hevet. Dat wille wi gerne vorschulden jegen jw unde de juwen, wor wi konen unde mogen, mit alleme gude. Sy[t] Gode bevolen to ewigen tyden. Datum anno Domini millesimo cccc° tricesimo, crastino sancti Egidii abbatis, nostre civitatis sub secreto dorsotenus inpresso.
Date: 1430
Issuing place: Raseborg
Country: Suomi
Language: saksa
Document type: Paikallishallinto, Kirjeet

Vruntliken grot vorghescreven mit begheringe veles guden. Willet weten, erwerdighen heren unde guden ghunre, borgermeystere unde radmen der stad Revele, wo vor my geclaget hevet desse jegenwardige breffwiser Jønis Schegge, mynes gnedigen heren des koninghes schattebur, wo eme dar in juwer stad sii affgeslaghen sine suster, unde dat heft gedan Aleff Espinghrodes husvrouwe, also he secht unde jw wol ytermer berichten kan. Worumme bidde ik juwe erwerdicheyt, dat gy dessem vorbenomeden armen manne willen helpen, dat eme moge liik unde recht scheen na siner suster, de eme affgeslagen is. Welk ik gerne jegen jw vorschulden wil in sodan eynem geliiken edder an eynem groteren. Hiirmede bevele ik jw Gode to langen saligen tiiden. Wat jw leff is, dat do ik gerne. Gescreven uppe Raseborgh des donredages vor unser leven vrouwen dage nativitatis, under mynem ingesegele. Otto Pogwisch, ritter, hovetman uppe Raseborgh. Adress: Den erwerdighen, wysen heren, den borghermeystern unde den radmannen der stad Revalle, kome desse breff mit ghunst unde mit werdicheyt.
Date: 1430
Language: saksa
Document type: Kaupungit, Kirjeet

Erwerdige, leve, holde here. Juer herlicheit mach wol vordenken, dat her Cristerne juer werdicheit latest in sineme breve vorscreff bodesscop bi jwe werdicheit willen to sendende etc. Darumme wii jwe herlicheit bidden mit vlitigem begere, uns dat antworde jwer herlicheit, dat gii upp zine bodesscop, off he welke bi jw hebbende wert, gevende werden, sunder sument to benalende, dar wii uns mogen weten na to richtende. Ok hevet her Cristerne hiir sin gud gesant, dergeliik hebben de sinen ere gudere herwart togevort etc. Darumme, leve, holde here, off he to dage noch to genen dingen wolde, so bidden wii jwe herlicheit uns to vorscrivende sunder vortoch, wo wii mit sineme unde der sinen guderen varen mogen, wente he uns unde den unsen, alse wii jwer herlicheit vake to irkennende gegeven hebben, vele beschediget hevet.
Date: 1430
Language: saksa
Document type: Kaupungit, Kirjeet

Post salutacionem. Ersame, leve her Otto. Jwer ersamheit breff, gescreven des viij dages na unser leven vrowen dage, rorende, wes gii in unse stad sendende worden, dat wii jw dat in unsen breven zollen vorscreven hebben, dat it hiir sole velich wesen aff unde to etc., hebben wii gutliken untfangen unde wol vornomen. Hiirupp bidden wii jwer ersamheit to wetende, dat uns, wes wii jwer leve gescreven hebben, wol vordenket unde hopen, it noch all wol geholden sin, unde willent gerne vordan dergeliken mit jwer leven halden na unsen breven. Men alze gii beroren van deme ozemunde etc., bidden wii jw to wetende, dat hiir en gekomen is, do tor tiit her Otto Brakels unde nu her Willm Varensbeken dener, unde hevet mit rechte, des wii nemande weigeren mogen, so jwe leve dat zulven wol derkenen mach, angesproken denzulven ozemund unde bekummert berichtende, dat he em tobehore unde sin egen sii. Darumme, ersame, leve her Otto, alze gii bescriven, dat gii mit rechte to demezulven osemunde gekomen ziin unde dat he overgegeven zii, zo dunket uns int vorbeterent jwer ersamheit, zo verne alze it jw geraden dunket, dat gii enen van jwer wegene vulmechtich herwart senden, de dat recht hiir vorderen moghe van jwer wegene. Wes wii, beholden unses rechtes, gudes darto doen mogen, dar zal uns jwe leve allewege gutwillich ane vinden.
Date: 1430
Issuing place: Rom
Country: Italia
Language: latina
Document type: Paavi ja kuuria, Asiakirjat

Reuerendus in Christo pater dominus Antonius, episcopus Sudensis, ex speciali commissione domini Oddonis locumtenentis etc:a ordines celebrans die domenica decimaseptima mensis septembris in ecclesia sancti Siluestri de vrbe – – – – – – – – – – – – – – – – – – – – – – – Ad acolitus (!) et minores ordines simul. Anno Domino (!) mcccc tricesimo ordinatus fuit Jacobus Henrici, rector parochialis ecclesie in Wansö Strenginens. diocesis, acolitus Aboensis diocesis; ordinatus fuit ab episcopo Sudensi antedicto.
Date: 1430
Issuing place: Valmiera
Country: Latvia
Language: saksa
Document type: Keskushallinto, Kirjeet

Bruder Cysze von Rutenberch meister Dutsches ordins to Liefflande. Unsirn fruntliken grut und wat wy umb juwen willen gudes vormogen altiidt tovor. Ersamme, vorsichtige, leve her Cristern, besundir frundt und gude nabur. Alz juwer ersammen leve wy negest schreven und utsatten, doch upp juwer leve behach, ene tiidt und stede unsir beider tosampnekomynge tor Narwe upp den [andirn] sundach negest na unsir leven fruwen dage nativitatis negest geleden, umb der schelinge willen gewant tusschen juwer werden leve und unsir stadt Revall etc., und beden vort juwe leve, dat de alzo wolde fugen, dat de unsirn von Revall eren fryen wech vor jw und den juwen bynnen des mit dem eren hebben mochten; dergliiken sulden ok de juwen eren fryen wech mit dem eren to Revall aff und to hebben etc. Darupp juwe ersammicheit uns weddir schreff, dat de kortliken enen boden an uns senden wolde etc., des wy noch nicht vornomen hebben. So hebben uns de von Revall wol geklaget, dat den eren bynnen des, alz wy juwer leve negest schreven, dat ere genomen is und werden von dage to dage von den juwen beschediget, des doch den juwen to Revall nicht geschut, de eren fryen wech aff und to und hanteringe in unsir stadt Revall hebben, unbeschediget und ungehindert von den unsirn. Weret nw, dat de unsirn mit den juwen in eme sulken weddir totasteden, dar mochte denne furder vordret und ungemak von entstaen und komen, dat uns von ganczem herten leith were, dat id to eme sulken sulde komen. Hirumme, ersamme leve her Cristern, duchte uns gancz nutte wesen umb endracht und guder naburschopp willen, dat wie noch eynir tiidt und stede ens wurden, alz wy jw ok vake geschreven und gebeden hebben, und dat de mochte wesen tor Narwe upp unsir leven fruwen dach lichtemysse negestvolgende des sundages vor eddir na, wo jw dat behegelikest were, dar wie denne mit juwer leve in egener personen sien wolden, upp dat de schelinge und twedracht gewant tusschen juwer leve und unsir stadt Revall deste bett in leve und frutschopp mochte gevlegen und gancz hengelecht werden, des wie ok wol getruweden mit der hulpe Godes, dat id gescheen sulde, so wie in eygener personen tosampne quemen. Und bidden hirupp juwer werden leve unvortogen beschreven antwort by dessem jegenwordigen bewieser. Gegeven tho Woldemar des dinxszdages negest na sunte Michels dage anno etc. xxx°.
Date: 1430
Issuing place: Raseborg
Country: Suomi
Language: saksa
Document type: Paikallishallinto, Kirjeet

Vruntliken grot tovoren ghescreven. Erwerdighen, leven heren, borgermestere unde radmanne der stadt Revele. Juwen breff, nw latest an my gesant, hebbe ik gotliken entfanghen unde wol vornomen, dar gii inne scriven umme dat iseren, dat dar in juwer stad vor my is gehindert, unde dat ik dar eynen sende van myner wegen, de dar to rechte vor antworde, also juwe recht utwiset etc. Darup wete juwe erwerdicheyt, dat ik nummende dar umme deswillen senden kan, oc so vorsta ik my nicht up dat Lubesche recht; men ik hebbe dat myne dar gesant up juwe velicheyt, also gy my an twen juwen breven gescreven hebben, van welken breven ik sende jw twe utscrifte besloten in dessen breve. Worumme bidde ik juwe erwerdicheyt, dat gy my dat myne wedder hiirover volghen laten, off ik dat dar in juwer stad nicht voruteren mach, wente ik jw eer togescreven hebbe, wo ik daby gekomen bin. Wente hadde hiir jemant gekomen, do id hiir in der wilden see grunt lach, unde hadde darna soken wolt, hadde ik eme des gheweygert edder nicht steden wolt, so kan ik proven, dat he hadde tosprake to my gehat; men nw ik dat hebbe utvischen laten ut der se grunt eynen vernen wech buten den clippen unde my vele gekostet heft, eer men dat ut der grunt krigen konde by eynem stukke edder by twen etc., unde vort hebbe dat overgesant to Revele, darumme mene ik, dat ik eme, de dat iseren ansprekt, nicht umme plichtich bin. Nenen rechtgank kan ik dar vorder umme hebben. Men kan my dat myne los werden, so schal dat desse brefforer Olaff Niclisson annamen, dem ik dat ok muntliken bevolen hebbe an jw to wervende; men nenen rechtgank hebbe ik em bevolen. Bin ik vorder weme wes plichtich, wen ik dat myne wedderhebbe, de kome hiir int lant, ik wil eme so vele pleghen, also dat recht bewiset. Juwe erwerdicheyt bevele ik Gode to langen saligen tiiden gesunt. Gescreven uppe Raseborgh des dinxedages na sunte Birgitten dage. Item, ersamen heren, scrivet my juwe antwarde, wor ik my na richten schole. Otto Pogwisch, ritter, hovetman uppe Raseborgh. Adress: Den erwerdighen, vorsichtighen heren, den borgermesteren unde radmannen der stad Revalle, kome desse breff mit werdicheyt.
Date: 1430
Issuing place: Viborg
Country: Suomi
Language: saksa
Document type: Paikallishallinto, Kirjeet

Erwerdige grote mit demodicheit in Gode tovoren gescreven. Bidde ik jwe erwerde herlicheit unde leve to wetende, alse jwe ersamheit my latest toscreff, dat jwe erwerdicheit to der Narwe in egener personen komen wolde unde ik jw dar vinden scholde alse up den [andern] sondagh negest na unser leven vrowen dage nativitatis etc., hiirumme ik myne boden gesant hadde to Revall, de jwe werdicheit scholde[n] gesocht hebben, alse ik jwer erwerdicheit toscreff, unde ok to der Narwe. Do de vorgescreven boden dat waraftigen vornemen, dat jwe erwerdicheit to donde hadde besunderlinx mit deme ertzebiscoppe to der Rige, also dat jwe erwerdicheit in egener personen uppe de vorscreven tiit to der Narwe nicht komen worde, do karden de ergenanten boden umme; de tiit vil en ok to kort. Hiirumme gaff ik ok de vart over, dar ik my gentzlik up vorsatet unde to geret hadde, jwe erwerdicheit in fruntscop dar to vindende etc. Doch so hadde ik my dar nicht vor[seen,] dat de van Reval mynes gnedigen heren viende [gesterket] unde vitalie gesamelt hadden unde en schepe unde spise gedaen, dar se mede togen to der Narwe in der tiit; ok wo se my droweden, do se myne boden in der Narwe upgrepen, dat wert jwer werdicheit wol to wetende, ok hebbe ik dat jwem dener vorstan laten. Ok vormode ik my des wol [nicht,] do jwe werdicheit na my screven hadde in leve to sokende, dat de ergenanten van Reval edder andere jwe vrunde edder denre my mit jenigen solde[neren] edder samelinge over den hals scholden gevallen hebben etc. Ok hadde ik den ergenanten van Reval lange wol enen dagh afgemant, hadde ik des nicht gelaten umme jwer erwerden leve willen etc. Hiirumme bidde ik jwe strengen wiisheit, noch de ergenanten van Reval undertowisende, dat se up ene legelike stede unde tiit to beiden parten [hir int land senden,] wente erer vele mer is in den riiken, de to den van Reval to clagende hebben unde rechtes begeren to nemende unde to gevende, er dar mer vordret unde ungemak van upstan mach. Hiirvan begere ik en fruntlik bescreven antwort van jwer erwerdicheit unvortofet. Gode almechtich siit bevolen to ewigen tiiden. Gescreven to Wiborch am dage sunte Calixti ame jare xxx. Kersten Nicclisson, ritter. Adress: Dem erwerden, gestliken heren, broder Cize van Rutenberch, mester Dutsches ordens to Liflande, kome disse breff.
Date: 1430
Issuing place: Åbo
Country: Suomi
Language: saksa
Document type: Paikallishallinto, Kirjeet

Vryntlike grote mit aller behegelicheit thovoren gescreven. Ersame unde vorsichtighe synderlinghe vryndes, borghermester unde radt der stat Revale. Juwer ersamen wisheit geleve to weten mit werdicheit, dat ik overme jare enes wart mit Simon murmestere, juwem borghere, also dat he solde sunte Olafs clostre to Abo upmuren vor ene summa pennighe, de ik eme lavede all jar tho gheven bys to der tiit, dat dat closter rede worde, so vere als eme Got siiner gesunt gonde. Des beclaget he sick vor my, dat gy nu to vorjaren eme vorboden by x mrc. Rig. van Revale tho seghelen hir int lant. Warumme ik juwe ersame wisheit bidde, dat gii eme thogheven, wes he darane teghen jw gebroken hevet, unde ghunnen eme hir tho arbeyden bys tho der tiit, dat he dat werk vollenbrenghe, also he my gelavet hevet. Welk ik gerne verdenen wil theghen jw tho allen tiiden. Unde beghere jw bescreven antwert. Got almechtigh beware jw in ewighen tiiden. Gescreven tho Abo up der xj(m) juncvrouwen daghe. Clawus Lydekesson, hovetman tho Abo. Adress: De[n] erbaren unde vorsichtighen heren, borghermesteren unde rat der stat Revale, kome desse bryeff mit werdicheit.
Date: 1430
Issuing place: Viborg
Country: Suomi
Language: saksa
Document type: Paikallishallinto, Kirjeet

Erwerdige grote mit demodicheit in Gode tovoren gescreven. Bidde ik jwe erwerde herlicheit unde leve to wetende, dat ik dalling jwer ersamheit bref entfangen hebbe, de gescreven is up jwem slote to Woldemar des dinxdages negest na sunte Michels dage, darinne jwe werdicheit berort, unde vake er gescreven hebben, tor Narwe to komende up unsir leven vrowen dach to lichtmissen negest volgende, achte dage vor edder na etc. Hiirumme ik bidde jwe erwerde herlicheit unde leve my des nicht to vorkerende, dat ik de stede unde de tiit nicht soken kan, wente umme sake willen, alse ik jwer ersamheit tovoren gescreven hebbe, dat de stede mynen vrunden unnpuntlik unde verne ut deme wege is etc. Ok hope ik, dat it gen unbilde sii, dat de van Reval to halven wege to dage quemen, also verne alse jwe erwerdicheit dat mit en vormochte, dar it gelegelik unde bet gelegen were to beiden parten etc. Wente ok ander van mynes gnedigen heren undersaten ok up se to clagende hebben, alse in deme anderen breve ok berort is etc. Doch boven all, wor ik [mit] jwer erwerdicheit in eigener personen to worde komen mach, dar wolde ik alletiit overbodich to wesen, wor my des nicht en benemet mynes gnedigen heren werf unde bot etc. Item alse jwe erwerdicheit berort, dat de mynen den van Revall dat ere scholden gehindert hebben, des so willet weten, dat de van Revall sint gewarnet, dat se ere gud nicht vormengen mank mynes gnedigen heren viende gud, welket se nicht gelaten hebben, alse dat wol bewislik is, dat de ergenanten van Reval helpen sterken unde vorderen mynes gnedigen heren viende, wor se konen unde mogen etc. Ok so willet weten, dat de mynen bevoren ute weren, er my jwer erwerdicheit breff quam unde er den mynen dat to wetende wart. Hiirumme bidde ik jwe erwerdicheit, dat gii in allen saken des besten ramen. Item wert sake dat jwe werdicheit in dissem wintere to der Narwe jo wesen wil und jwe werde leve my des be tiden untbeden wolde, so wolde ik my darto punten, alse ik beste kan, wo my ander notsake nicht anvallende worde. Got almechtich spare jwe sundicheit to ewiger salicheit. Hiirvan begere ik en gutlik antword van jwer erwerden herlicheit. Gescreven to Wiborch an sunte Simon unde Juden avende am jare xxx. Kersten Nicclisson, ritter. Adress: Deme erwerdigen, gestliken heren, mester des Dutsches ordens to Liflande, kome disse breff.
Date: 1430
Issuing place: Rom
Country: Italia
Language: latina
Document type: Paavi ja kuuria, Asiakirjat

Supplicat s. v. deuotus vester Hermannus Jacobi, vicecuratus parrochialis ecclesie de Loigia (!) Aboensis diocesis, quatenus sibi gratiam facientes specialem de beneficio ecclesiastico cum cura vel sine cura, vacante vel vacaturo, spectante communiter vel diuisim ad collationem etc:a episcopi, prepositi, archidiaconj, capituli, singulorumque canonicorum et personarum Aboensis ecclesie, eciam si canonicatus et prebenda in eadem ecclesia fuerit, non obstantibus regulis cancellarie ac alijs in contrarium facientibus non obstantibus quibuscunque et cum clausulis opportunis. – Concessum ut petitur. G. Conseranensis. Datum Rome apud Sanctos apostolos tercio nonas nouembris anno terciodecimo.
Date: 1430
Issuing place: Sonröda
Country: Suomi
Language: ruotsi
Document type: Paikallishallinto, Asiakirjat

Witherligit wary allom them thetta breff höra eller see, at jak Henrik Goryeshaghen hawer giort eth fast ok stadught jordhaskipte met beskedelig manne Niglis Magnusson, swa thet jak hawer honum met godhom vilia ok beradhno mode vnt ok oplatit gotz for gotz j Finlande, som ær först v[½] stænger jord j Pastulapæ, liggiandis j Sæw sokn, ok östra Hinzaholm, som jak fyk aff Olaff Andersson for mit fult, ok ena stang i Halstalax, som jak fyk aff Martin Olaffsson. Ther haver jak honum fult giort fore æpter beggias wara atnöghian, fore thet gotzit, ther Niglis mik vnte j Alande j Sonarffödhom. Thy affhender jak mik ok mynom arffwom thet for:da gotz ok til eghnar thet for:na Nigils ok hans arffwom til æwerdeligha ægho, met akrom, ængiom ok allom tillagom, som thy gotze aff alder tilligat hawer ok en tilliggia kan, engo vndan takno, met rette ok laghlige skötningom ok xij fastom, xiij:de forskælamanne, som ær Olaff Andersson, Gisle Storbjörnsson, Erik Laurensson, Jop Jonsson, Olaff Balk ok Gunnar Skarpenberg, wæpnara, Hemming Kog, Jop Lap, Nils j Böle, Björn Gök, Nisse Jopsson ok Waldemar j Lapsabæle, xiij:de forskælaman Knut Jönsson, landzins domare. Til meræ wisso ok höghre forwaring at thet swa ær, tha hænger jak, for:de Henrik, witherliga mit jncigle nædhen thetta breff; ok bedhis jak ærlix manz incigle, som ær her Laurens, kirkioherra i Saltwik, met beskedheliga manna jncigle, som ær Nils Diækn, [som] stadder ær j lagmanz stadh, Knut Jönsson, landzins domare, ok Olaff Andersson, wæpnare, at hængia nædhen thetta breff. Datum et actum in Sonarffödha, feria vi:ta post omnium sanctorum sub anno Domini m°cd°xxx°.
Date: 1430
Language: saksa
Document type: Kaupungit, Kirjeet

Erwerdige, leve, holde here. De twe breve in unsers heren des cumpthurs breve vorsloten, van her Cristern Nicclisson an jwe herlicheit gescreven, hevet unse here de cumpthur upgebraken unde uns to lezende dan, de wii wol vornomen hebben, dar wii uns doch gener vasten grunt ut vorleren konen, wo he it denke to holdende, gelik alse wii aldus lange in sinen breven gedan hebben, alze jwe herlicheit dat ok nu wol vorvaren mach etc. Hiirumme, erwerdige, leve, holde here, bidden wii jwe herlicheit gantz begerliken, uns vormidst jweme schriftliken antworde bi disseme jegenwordigen brefbringere to entbedende, wo gii it van der dachvart wegene mit em denken to holdende, dar wii uns mogen weten na to richtende. Unde off jwe herlicheit an en mer vorscrivende worde, de breve bidden wii jw an den voeget tor Narwe to sendende, de se em alderpuntlikest mach benalen, wente uns van hiir ut nu mer wintertiit dages nene breve, dar me zik antwordes van drofte vormodende wesen, to Wiborch wart to schickende stan.
Date: 1430
Issuing place: Finström
Country: Suomi
Language: ruotsi
Document type: Yksityiset, Asiakirjat

Alle the thetta breff höra eller see tha skal thet witerligit wara, at jak Lasse Pawlsson kennis met thesso myno nærwarande opno breffwe, at jak hawer saalt ok oplatit met vilia ok beradhnom modhe beskedherligom manne Henrik Goryeshaghen viij markaköp jord, liggiandis j Berström, for viij mark peninger, hwilka peninger han mik til takka ok allaledhis til nöghio wæl betalad hawer, swa thet jak honum takker. Thy affhænder jak mik ok mynom arffwm the for:na jord ok til egnar hona for:na Henrik ok hans arffwm til æwerdeligha ægho, met allum tillagom, som thy gotze aff alder tilligat hawer ok en nw kan tilliggia, engo vndan takno, vtan alla til skyldo, met retta ok laghliga skötning ok xij fastom, swa som ær Torgils j Dyngho, Sighws j Tiwdhö, Olaff Laurensson j Bastö, Nils Jopsson, Pæder j Öö, Finwid Laurensson, Las Asmundsson, Jös Rambar, Olaff Laurensson i Geta, Olaff Olaffsson i Geta, Pæder Laurensson ok Olaff Nilsson j Wlsaby, xiij:de forskælaman Knut Jönsson, landzins domar. Til mera wisso ok witnisbyrdh, at thet swa ær som forscriffuit staar, tha bedhis jac hedherligha manna incigle, som ær Nils Diækn, [som] stadder ær j lagmans stadh, Olaff Andrisson, wæpnare, ok Knut Jönsson, landsins domar, at hængia nædhen thetta breff, mædhen jak sielwer æy incigle hawer. Datum in parochia Fynnaström feria ij post festum beatj Martini episcopi et confessoris, sub anno Domini m°cd°xxx°.
Date: 1430
Language: saksa
Document type: Keskushallinto, Kirjeet

Item, leven getruwen, wy besorgen uns wol, dat wy villichte mit hern Cristern upp unsir fruwen dach lichtemysse negestvolgende tor Narwe [nicht] tosampne komen en konnen von unstedicheit desses wynters, alz sigh de noch anlecht. Ditt hebbe wy ok hern Cristern geschreven und em enen andern dach vorstaen laten in unsirm breve, den wy mit den Nowgrader Ruszen upp sunte Johannis baptisten dach to middenenzomere negestvolgende tor Narwe upgenomen hebben, und dat wy denne darsulvest dencken to wesende in eigener personen. Is dat he de tiidt und stede ok wert beleven, so hebbe wy en gebeden, dat he alle schelinge und twedracht, tusschen jw und em gawant, in fruntliker leve und gedult so lange wolle bestaen laten, und hebben en des vort umb en unvortogen beschreven antwort gebeden. So uns dat kummet, sall jw ok wol to wetende werden.
Date: 1430
Issuing place: Rom
Country: Italia
Language: latina
Document type: Paavi ja kuuria, Asiakirjat

Beatissime pater. Alias s. v. deuoto vestro Hermanno Jacobi presbitero, vicecurato parrochialis ecclesie in Loya Aboensis diocesis, graciam fecit expectatiuam de data currente de beneficio ecclesiastico cum cura uel sine cura, eciam si canonicatus et prebenda fuerit, ad collacionem etc:a episcopi, prepositi singulorumque canonicorum et personarum Aboensis ecclesie spectante, vt in supplicacione originali continetur. Verum, pater sancte, dictus Hermanus, quia in dicta diocesi non sunt collegiate ecclesie et propter regulas cancellarie littere super dicta expectatiua ad canonicatum et prebendam in cathedrali taliter expedirj non possunt, modicum fructum reportare [timet]. Dignetur igitur s. v. litteras super dicta gracia et de dicta data conficiendas eciam ad canonicatum et prebendam in cathedrali scilicet in dicta Aboensi ecclesia expedirj mandare de gracia speciali, regulis cancellarie et alijs in contrarium facientibus non obstantibus quibuscunque. – Concessum. G. Conseranensis. Datum Rome, apud Sanctos apostolos, septimo jdus decembris anno quartodecimo.
Date: 1430
Issuing place: Pedersöre
Country: Suomi
Language: ruotsi
Document type: Yksityiset, Asiakirjat

Alle the thetta see eller höre læsses helsar iak Hanss Pædersson, kyrkæpresth j Pæderssööre soken, æwigæ met worom herre och kungher met myno tesse næruarandis öppne breff, ath aren efter Gwdz bördh mcdxxx met wærdogh ffaderss byscop Magnus j Abaa samtickæ och godh wilia solde iak beskædeligh man Iönss Olafsson j Brwnsundh, Kyrkeness godz, Skwtenes och Sandhöör, for Henricss tarffwe skvld, met allom vmgongom j woto och torro, æfter thet, som gode vj men off begges wore wægne efter sith besste samwyth thet skattade, som ær her Hanss Torkylsson, Olof Baggare, Henric Dækæn, Iönss Brwn, Lasse Ærwastess[on], Pæder Brwn, for vj marc rede pænynge, tyl ewynderligh ægor, hwlket godz fordom kommyth war off hanss bördh wndher kyrkan. Tyl hwlketz mera wysse och ytermere bewysnyngh byder iak hederligh man her Sywrdh Johansson, arkedyæken j Abaa, hengandis sith inssægæl met myno æggene nædan for thetta breff, som gyffwyth och skriffwith ær j Pæderssööre aren efter Gwdz bördh, som tyl förende skriffwyth stor, næsth onssdagen efter iomffrv Mariedagh afton concepcionis.
Date: 1430
Issuing place: Cēsis
Country: Saksa
Language: saksa
Document type: Keskushallinto, Kirjeet

Meister to Liefflande. Unsirn fruntliken grut mit ganczer gunst tovor. Ersamen, vorsichtigen, leven getruwen. Desse jegenwordige bewieser, Oloff Vyncke, hefft uns wol to irkennende gegeven von etczwelken saken, de vor jw solen gehandelt wesen, alz de ok in dessir ingeslotenen zceddelen solen sien utgedruckt. Ok hefft he uns wol vorstaen laten, dat he datsulve gelt, darumb sien gut mit jw to Revall besatt is und her Cristern schuldich sall wesen, her Cristern vorbrevet und vorborget sall hebben. Is deme alzo, so mach men id em ovell deshalven besetten. Worumme bidde wie jw gancz begherliken, dat gy id darmede alzo fugen, dat he deshalven nene furder klage noch mohe und teringe hebben en durffe. Dar schut uns ane to dancke. Gegeven to Wenden an des hiligen Cristes avende anno etc. xxx°. Adress: Den ersamen und vorsichtigen mannen, borgermeistern und rathluden unsir stadt Revall, unsirn besundern leven getruwen, dandum.